**„ფიტოსანიტარიული სასაზღვრო-საკარანტინო და ვეტერინარული სასაზღვრო-საკარანტინო კონტროლის განხორციელების წესის დამტკიცების თაობაზე“ საქართველოს მთავრობის 2010 წლის 31 დეკემბრის №429 დადგენილების დანართი № 8-ს ცვლილების პროექტი**

1. „ფიტოსანიტარიული სასაზღვრო-საკარანტინო და ვეტერინარული სასაზღვრო-საკარანტინო კონტროლის განხორციელების წესის დამტკიცების თაობაზე“ საქართველოს მთავრობის 2010 წლის 31 დეკემბრის №429 დადგენილების დანართი № 8-ში შევიდეს ცვლილება და ჩამოყალიბდეს შემდეგი რედაქციით:

**მცენარეები, მცენარეული პროდუქტები და სხვა კონტროლქვემდებარე ობიექტები, რომელთა იმპორტიც აკრძალულია**

|  |  |
| --- | --- |
| დასახელება | წარმოშობის ქვეყანა |
| ნიადაგი (გარდა მცირე რაოდენობის, რომელიცგადაადგილდება მცენარეებთან ერთად) | ყველა ქვეყნიდან |
| იზოლირებული ქერქი Castanea Mill | ევროპის კონტინენტის ქვეყნების გარდა |
| იზოლირებული ქერქი Populus L. | ამერიკის ქვეყნებიდან |
| იზოლირებული ქერქი Acer saccharum და Quercus L. (გარდა Quercus suber) | ჩრდ. ამერიკის ქვეყნები |
| ცოცხალი მცენარეები Pinus L., Picea A., Abies Mill., Tsuga Carr., Pseudotsuga Carr. გარდა ნაყოფისა და თესლისა | ჩრდ. ამერიკის ქვეყნები |
| Populus L. ცოცხალი მცენარე, გარდა თესლისა და ნაყოფისა | კანადა, აშშ |
| Malus Mill., Prunus L., Pyrus L., , Crateagus L., სარგავი მასალა, გარდა მოსვენების მდგომარეობაში მყოფი მცენარისა (ფოთლების, ყვავილისა და ნაყოფის გარეშე) | კანადა, აშშ |
| Solanum L. სარგავი მასალა, ტუბერები | ბრაზილია, კოლუმბია, კოსტა-რიკა, მექსიკა,პარაგვაი, პერუ, ვენესუელა, ბოლივია,ეკვადორი |
| **Phoenix L., Washingtonia Wend., Trachycarpus Wend., სარგავი მასალა, ცოცხალი მცენარე, გარდა თესლისა და ნაყოფისა** | **ყველა ქვეყნიდან** |

**პროექტის განმარტებითი ბარათი**

1. პროექტის მიღების შედეგად აიკრძალება პალმის მცენარეების სამი გვარის სახეობების Phoenix L., Washingtonia Wend., Trachycarpus Wend. საქართველოში იმპორტი ყველა ქვეყნიდან.
2. პალმის მცენარეები ფართოდ არის გავრცელებული საქართველოში. შავიზღვისპირა საკურორტო ზონებში პალმის ხეები წარმოადგენს ერთგვარ სავიზიტო ბარათს და ამ რეგიონის განსაკუთრებული და თავისებური მცენარეული საფარის განუყოფელი ნაწილია. ბოლო წლებში საქართველოს მიმდებარე ქვეყნებში გავრცელდა პალმის ხეების განსაკუთრებით საშიში მავნელები: პალმის ჩრჩილი - Paysandisia archon (Burmeister) და პალმის წითელი ცხვირგრძელა - Rhynchophorus ferrugineus (Olivier), რომლებიც მოჰყვება პალმის ცოცხალ მცენარეებს და სარგავ მასალას. აღნიშნული მავნებლები მცენარის ღეროში აკეთებენ სავალებს, სადაც შემდეგ იმალებიან და გაძნელებულია მათი დროული გამოვლენა. ამ მავნებლებთან ბრძოლის ეფექტიანი მეთოდი არ არსებობს. ძირითადად იყენებენ ძვირადღირებულ ქიმიურ პრეპარატებს, რომელიც საბოლოოდ მაინც ვერ იძლევა მავნებლის სრული განადგურების გარანტიას. ერთადერთ საშუალებად სხვა პალმის ხეების გადასარჩენად რჩება დასნებოვნებული მცენარეების მოჭრა და მიწაში ღრმად დამარხვა, რადგანაც შეუძლებელია მათი დაწვა. საქართველოს ტერიტორიაზე აღნიშნული მავნებლების გავრცელების შემთხვევაში, რამდენიმე წლის განმავლობაში განადგურდება ათასობით პალმის ხე, რომელთა ნაცვლად შემდეგ უნდა მოხდეს ახალი მცენარეების დარგვა. ყველა აღწერილი ღონისძიება გამოიწვევს ძალიან დიდ ფინანსურ ხარჯებს და საკურორტო ზონის მცენარეულ საფარის ცვლილებას, რადგანაც პალმის ხეების გაზრდას ესაჭიროება ათეული წლები.
3. უნდა აღინიშნოს, რომ „ფიტოსანიტარიული სასაზღვრო-საკარანტინო და ვეტერინარული სასაზღვრო-საკარანტინო კონტროლის განხორციელების წესის დამტკიცების თაობაზე“ საქართველოს მთავრობის 2010 წლის 31 დეკემბრის №429 დადგენილების შესაბამისად, პალმის სარგავი მასალის კონტროლი ხორციელდებოდა იმპორტისას, საბაჟო ზონაში, მაგრამ რადგანაც მსგავსი მავნე ორგანიზმების გამოვლენა ტექნიკურად რთული შესასრულებელია შეტანის პუნქტებში, ხოლო შემოტანის შემდგომ გამოვლენისას კი მათთან ბრძოლის ეფექტიანი ღონისძიებები პრაქტიკულად დაკავშირებულია დიდ სირთულეებთან და მნიშვნელოვან ხარჯებთან, მათი ინტროდუქციის აღკვეთა შესაძლებელია მხოლოდ მასპინძელი მცენარეების შემოტანის აკრძალვით
4. ყოველივე ზემოაღნიშნულიდან გამომდინარე, პალმის მცენარეების სამი გვარის Phoenix L., Washingtonia Wend., Trachycarpus Wend. წარმომადგენლების ყველა ქვეყნიდან საქართველოში იმპორტის აკრძალვა აუცილებელი ფიტოსანიტარიული ზომაა, ქვეყანაში არსებული პალმის ხეების გადასარჩენად და დიდი ეკონომიკური ზარალის თავიდან ასაცილებლად. მსგავსი ზომები შემოღებულია სხვადასხვა ქვეყანაში, მათ შორის დიდ ბრიტანეთსა და არაბთა გაერთიანებულ ემირატებში.

**წყაროები**

1. ბრიტანეთის აკრძალვა :

<https://www.mandycanudigit.com/2017/12/28/palm-import-ban-how-will-it-affect-gardeners/?doing_wp_cron=1563349538.6986079216003417968750>

1. არაბთა გაერთიანებული ემირატების აკრძალვა:

<https://www.arabianbusiness.com/uae-introduces-new-palm-import-controls-184940.html>